C 183/26

Ungārijas Inovāciju un tehnoloģiju ministrijas paziņojums saskaņā ar 3. panta 2. punktu Eiropas Parlamenta un Padomes 1994. gada 30. maija Direktīvā 94/22/EK par atļauju piešķiršanas un izmantošanas noteikumiem ogļūdeņražu meklēšanai, izpētei un ieguvei

Publisks uzaicinājums iesniegt piedāvājumus konkursam par koncesijas piešķiršanu ogļūdeņražu meklēšanai, izpētei un ieguvei Kisvárda apgabalā atbilstīgi koncesijai

(2019/C 183/09)

Ungārijas inovāciju un tehnoloģiju ministrs (turpmāk “līgumslēdzēja iestāde” jeb “ministrs”) kā ministrs, kas atbildīgs par kalnrūpniecību, ar šo Ungārijas vārdā izsludina publisku uzaicinājumu iesniegt piedāvājumus konkursam par ogļūdeņražu meklēšanu, izpēti un ieguvi saskaņā ar koncesijas līgumu, pamatojoties uz 2011. gada Likumu CXCVI par valsts aktīviem (turpmāk “Valsts aktīvu likums”), 1991. gada Likumu XVI par koncesijām (turpmāk “Koncesiju likums”) un 1993. gada Likumu XLVIII par kalnrūpniecību (turpmāk “Kalnrūpniecības likums”), un saskaņā ar turpmāk izklāstītajiem nosacījumiem.

1. Ministrs sadarbībā ar Ungārijas Kalnrūpniecības un ģeoloģijas dienestu (MBFSZ) un atbilstīgi Koncesiju likumam un Kalnrūpniecības likumam publicēs uzaicinājumu iesniegt piedāvājumus, izvērtēs piedāvājumus un noslēgs koncesijas līgumu. Piedāvājumus, kas atbildīs konkursa specifikācijām, izvērtēs ministra izveidota Vērtēšanas komiteja.

Pamatojoties uz Vērtēšanas komitejas ieteikumu, ministrs izdos lēmumu par koncesijas piešķiršanu atbilstoši Koncesijas likuma (1) 5. panta 1. punktam, un uz tā pamata ministrs varēs noslēgt koncesijas līgumu ar uzvarējušo piedāvājuma iesniedzēju.

Konkursa procedūras valoda ir ungāru valoda.

2. Konkursa procedūrā drīkst piedalīties jebkura rīcībspējīga fiziska persona no Ungārijas vai ārvalstīm un jebkura pārredzama organizācija Valsts aktīvu likuma izpratnē, ja tās atbilst konkursa specifikācijām; ir atļauta arī kopīgu piedāvājumu iesniegšana. Ja saistībā ar konkrēto koncesiju iesniedz kopīgu piedāvājumu, piedāvājuma iesniedzējiem no sava vidus jāizraugās pārstāvis un jāuzņemas solidāra atbildība par koncesijas līguma izpildi. Konkursa procedūrā pret piedāvājumu iesniedzējiem no Ungārijas un ārvalstīm tiks ievērota vienlīdzīga attieksme.

Lai veiktu koncesijas līgumā paredzētās darbības, piedāvājuma iesniedzējam, kas paraksta koncesijas līgumu (“koncesionārs”), deviņdesmit dienu laikā pēc koncesijas līguma stāšanās spēka, izmantojot savus resursus, jānodibina uzņēmums, kura juridiskā adrese ir Ungārijā (turpmāk “koncesijas uzņēmums”); uzņēmuma nodibināšanas brīdī un visā tā darbības laikā koncesionāram uzņēmumā ir jāpieder akciju, uzņēmējdarbības interešu un balsstiesību vairākumam, un koncesionāram kā īpašniekam ir jāapņemas rūpēties par to, lai koncesijas uzņēmumā tiktu pildītas koncesijas līgumā noteiktās prasības. Koncesijas uzņēmumam saskaņā ar koncesijas līgumu būs kalnrūpniecības operatora tiesības un pienākumi.

3. Koncesijas ilgums: 20 gadu no koncesijas līguma stāšanās spēkā; ja koncesionārs un koncesijas uzņēmums būs laikus izpildījuši visus savus pienākumus atbilstoši līgumam, sākotnējo termiņu bez jauna uzaicinājuma iesniegt piedāvājumus var pagarināt vienu reizi uz laiku, kas nepārsniedz pusi no līguma sākotnējā termiņa.

4. Informācija par koncesijas apgabalu

Koncesijas apgabals. Šis apgabals atrodas Borsod–Abaúj–Zemplén un Szabolcs–Szatmár–Bereg novadā tabulā uzskaitītajās pašvaldībās.

Pašvaldība Novads Pašvaldība Novads Ajak Szabolcs–Szatmár–Bereg Napkor Szabolcs–Szatmár–Bereg Anarcs Szabolcs–Szatmár–Bereg Nyírbogdány Szabolcs–Szatmár–Bereg Apagy Szabolcs–Szatmár–Bereg Nyíregyháza Szabolcs–Szatmár–Bereg Baktalóránt-háza Szabolcs–Szatmár–Bereg Nyírgyulaj Szabolcs–Szatmár–Bereg Berkesz Szabolcs–Szatmár–Bereg Nyíribrony Szabolcs–Szatmár–Bereg Besenyőd Szabolcs–Szatmár–Bereg Nyírjákó Szabolcs–Szatmár–Bereg Beszterec Szabolcs–Szatmár–Bereg Nyírkarász Szabolcs–Szatmár–Bereg Bodroghalom Borsod–Abaúj–Zemplén Nyírkércs Szabolcs–Szatmár–Bereg Cigánd Borsod–Abaúj–Zemplén Nyírpazony Szabolcs–Szatmár–Bereg Dámóc Borsod–Abaúj–Zemplén Nyírtass Szabolcs–Szatmár–Bereg Demecser Szabolcs–Szatmár–Bereg Nyírtét Szabolcs–Szatmár–Bereg Dombrád Szabolcs–Szatmár–Bereg Nyírtura Szabolcs–Szatmár–Bereg Döge Szabolcs–Szatmár–Bereg Ófehértó Szabolcs–Szatmár–Bereg Fényeslitke Szabolcs–Szatmár–Bereg Pácin Borsod–Abaúj–Zemplén Gégény Szabolcs–Szatmár–Bereg Pátroha Szabolcs–Szatmár–Bereg Gyulaháza Szabolcs–Szatmár–Bereg Petneháza Szabolcs–Szatmár–Bereg Kállósemjén Szabolcs–Szatmár–Bereg Pócspetri Szabolcs–Szatmár–Bereg Karcsa Borsod–Abaúj–Zemplén Ramocsaháza Szabolcs–Szatmár–Bereg Karos Borsod–Abaúj–Zemplén Rétközberencs Szabolcs–Szatmár–Bereg Kék Szabolcs–Szatmár–Bereg Révleányvár Borsod–Abaúj–Zemplén Kékcse Szabolcs–Szatmár–Bereg Ricse Borsod–Abaúj–Zemplén Kemecse Szabolcs–Szatmár–Bereg Semjén Borsod–Abaúj–Zemplén Kisrozvágy Borsod–Abaúj–Zemplén Sényő Szabolcs–Szatmár–Bereg Kisvárda Szabolcs–Szatmár–Bereg Szabolcs-veresmart Szabolcs–Szatmár–Bereg Komoró Szabolcs–Szatmár–Bereg Székely Szabolcs–Szatmár–Bereg Kótaj Szabolcs–Szatmár–Bereg Tiszacsermely Borsod–Abaúj–Zemplén Lácacséke Borsod–Abaúj–Zemplén Tiszakanyár Szabolcs–Szatmár–Bereg Laskod Szabolcs–Szatmár–Bereg Tiszakarád Borsod–Abaúj–Zemplén Levelek Szabolcs–Szatmár–Bereg Tiszarád Szabolcs–Szatmár–Bereg Magy Szabolcs–Szatmár–Bereg Tiszatelek Szabolcs–Szatmár–Bereg Máriapócs Szabolcs–Szatmár–Bereg Tuzsér Szabolcs–Szatmár–Bereg Nagyhalász Szabolcs–Szatmár–Bereg Újdombrád Szabolcs–Szatmár–Bereg Nagykálló Szabolcs–Szatmár–Bereg Vasmegyer Szabolcs–Szatmár–Bereg Nagyrozvágy Borsod–Abaúj–Zemplén Zemplénagárd Borsod–Abaúj–Zemplén

Koncesijas apgabala segslānis: zemes virskārta un pamatieži – 5 000 m zem Baltijas jūras līmeņa.

Koncesijas apgabalā nav iekļautas teritorijas, kas ir attīrītas, lai sniegtu piekļuvi ogļūdeņražu minerālresursu atradnes vietai.

Stūru koordinātas, kas nosaka koncesijas apgabalu, ir aplūkojamas vienotajā valsts projekciju sistēmā, un informācija par teritorijām, kuras ir attīrītas, lai sniegtu piekļuvi ogļūdeņražu minerālresursu atradņu vietām, un kuras nav iekļautas koncesijas apgabalā, ir aplūkojama Ungārijas Kalnrūpniecības un ģeoloģijas dienesta vietnē (www.mbfsz.gov.hu) nolaižamā izvēlnē “Koncesszió” (Koncesijas) un Inovāciju un tehnoloģiju ministrijas vietnē (http://www.kormany.hu/hu/innovacios-es-technologiai-miniszterium).

Koncesijas apgabala platība: 1 405,1 km2.

Atradņu vietas, kuru segslānis atrodas augstāk nekā koncesijas apgabala segslānis un kuru pamatieži atbilst koncesijas apgabala pamatiežiem vai iesniedzas dziļāk nekā tie, nav iekļautas koncesijas apgabalā.

5. Minimālā neto koncesijas maksa: 324 000 000 HUF (trīs simti divdesmit četri miljoni forintu) plus PVN, bet konkursa procedūrā drīkst piedalīties ar piedāvājumu par lielāku fiksētu summu. Pēc rezultātu publicēšanas uzvarējušajam piedāvājuma iesniedzējam koncesijas maksa jāsamaksā tādā apmērā, kārtībā un termiņā, kā noteikts koncesijas līgumā.

6. Lai piedalītos koncesijas piešķiršanas konkursa procedūrā, jāsamaksā dalības maksa 10 000 000 HUF (desmit miljoni forintu) plus PVN; šī summa jāsamaksā konkursa dokumentācijā norādītajā kārtībā. Dalības maksai jābūt ieskaitītai konkursa dokumentācijā norādītajā kontā līdz plkst. 24.00 dienā pirms piedāvājumu iesniegšanas termiņa.

7. Lai piedāvājums būtu derīgs un garantētu, ka tas ir saistošs, papildus dalības maksai piedāvājumu iesniedzējiem līdz plkst. 24.00 dienā pirms piedāvājumu iesniegšanas termiņa jāiemaksā piedāvājuma nodrošinājums 50 000 000 HUF (piecdesmit miljoni forintu). Ja piedāvājuma iesniedzējs atsauc savu dalību vai ja piedāvājuma iesniedzējs uzvar konkursā, bet pēc tam nenoslēdz līgumu vai nesamaksā koncesijas maksu tādā apmērā, kārtībā un termiņā, kā noteikts līgumā, tas zaudē samaksāto piedāvājuma nodrošinājumu, un to saņem līgumslēdzēja iestāde. Piedāvājuma nodrošinājuma maksājumu veic atbilstoši konkursa dokumentācijai.

8. Kalnrūpniecības nodevas zemākā likme, kas, pamatojoties uz koncesijas līgumu, maksājama par tradicionālo ogļūdeņražu ieguvi atbilstoši ministra lēmumam būs 16 % un gadījumos, kas noteikti Kalnrūpniecības likuma 20. panta 3. punkta e) un i) apakšpunktā un 20. panta 5. punktā, būs kalnrūpniecības nodeva, kas ir spēkā piedāvājumu iesniegšanas datumā un noteikta Kalnrūpniecības likumā. Konkursa procedūrā drīkst piedāvāt lielāku kalnrūpniecības nodevas likmi, piedāvājot vienādi definētu piemaksu pie minimālās kalnrūpniecības nodevas, ar nosacījumu, ka galīgās kalnrūpniecības nodevas summas par visiem iepriekš minētajiem gadījumiem tiek noteiktas koncesijas līgumā un tiek maksātas koncesijas darbības laikā.

9. Juridiskie, finansiālie, tehniskie un citi nosacījumi un informācija par konkursa procedūru ir pieejama konkursa dokumentācijā.

10. Konkursa dokumentāciju, uzrādot attiecīgu dokumentāru pieradījumu, kas apliecina, ka konkursa dokumentācijas maksa ir samaksāta, var saņemt, vēlākais, dienu pirms pieteikumu iesniegšanas termiņa Ungārijas Kalnrūpniecības un ģeoloģijas dienesta Klientu apkalpošanas daļā (adrese: Columbus utca 17-23, 1145 Budapest, Ungārija; tālrunis +36 13012900) darbdienās no plkst. 8.00 līdz 14.00. Ungārijas Kalnrūpniecības un ģeoloģijas dienests pircējam tā vārdā izdos attiecīgu apliecinājumu.

Saziņas un informācijas saņemšanas vajadzībām, iegādājoties konkursa dokumentāciju, pircējam ir jāiesniedz arī koncesijas piedāvājuma iesniedzēja veidlapa, kuru var lejupielādēt Ungārijas Kalnrūpniecības un ģeoloģijas dienesta vietnē (www.mbfsz.gov.hu) nolaižamā izvēlnē “Koncesszió” (Koncesijas).

11. Konkursa dokumentācijas cena ir 100 000 HUF (simts tūkstošu forintu) plus PVN, un šī summa ar pārskaitījumu jāiemaksā Ungārijas Kalnrūpniecības un ģeoloģijas dienesta kontā Nr. 10032000-01417179-00000000. Maksājuma uzdevumā jānorāda kods KVCHDV un konkursa dokumentācijas pircēja vārds, uzvārds / nosaukums. Maksājumu par konkursa dokumentāciju nepieņem skaidrā naudā, un tas netiks atmaksāts ne pilnā apmērā, ne daļēji. Ja konkursa dokumentācija nav saņemta, pirkuma cena maksātājam tiks atmaksāta piecu dienu laikā pēc piedāvājuma iesniegšanas termiņa.

12. Piedāvājumus drīkst iesniegt tikai personas, kas iegādājušās konkursa dokumentāciju, kā arī samaksājušas dalības maksu un iemaksājušas piedāvājuma nodrošinājumu. Ja tiek iesniegts kopīgs piedāvājums, ir pietiekami, ja konkursa dokumentāciju iegādājas tikai viens no piedāvājuma iesniedzējiem.

13. Piedāvājumi jāiesniedz personiski 2019. gada 25. septembrī no plkst. 10.00 līdz 12.00 Ungārijas Kalnrūpniecības un ģeoloģijas dienesta Klientu apkalpošanas daļā (adrese: Columbus utca 17-23, 1145 Budapest, Ungārija), un tiem jābūt ungāru valodā, kā noteikts konkursa dokumentācijā.

14. Piedāvājums kļūst piedāvājuma iesniedzējam saistošs no tā iesniegšanas brīža, un tas paliek saistošs līdz konkursa procedūras beigām. Piedāvājumu iesniedzēji nedrīkst atteikties no atbildības, ja tie nespēj izpildīt savu piedāvājumu.

15. Ministrs patur tiesības koncesijas konkursa procedūru pasludināt par nesekmīgu. Nesekmīgas konkursa procedūras gadījumā pret ministru, ministra pārstāvēto Ungārijas valsti vai Inovāciju un tehnoloģiju ministriju kā ministra darbavietu nedrīkst iesniegt nekādas prasības.

16. Uzvarējušais piedāvājuma iesniedzējs, izmantojot šajā nolūkā obligāti nodibinātu koncesijas uzņēmumu, uz koncesijas darbības laiku iegūs ekskluzīvas tiesības veikt ogļūdeņražu meklēšanu, izpēti un ieguvi koncesijas apgabalā. Tiklīdz lēmums par atradņu vietu kļūst par galīgu, koncesijas tiesības uz ogļūdeņražu meklēšanas apgabalu attieksies tikai uz atradņu vietas teritoriju.

17. Katrs piedāvājuma iesniedzējs drīkst iesniegt tikai vienu piedāvājumu.

18. Termiņš, kādā jāpieņem lēmums par koncesijas piedāvājumiem: 90 dienas no piedāvājumu iesniegšanas termiņa.

19. Līgumslēdzēja iestāde nodrošinās vienlīdzīgus konkurences nosacījumus un nepiemēros nekādus preferenciālus kritērijus.

20. Konkursam iesniegto piedāvājumu vērtēšanas kritēriji

I. Vērtēšanas kritēriji, kas attiecas uz koncesijā paredzētās izpētes darba programmas saturu: — izpētes darbu programmas profesionālā kvalitāte (programma izstrādāta ar mērķi veikt pēc iespējas plašāku meklēšanu), — plānotais izpētes ilgums, — finanšu saistības, īstenojot izpētes darbu programmu, — paredzēto tehnisko risinājumu mūsdienīgums, — vides aizsardzības un kaitējuma nepieļaušanas un mazināšanas pasākumi, ko plānots veikt koncesijā paredzēto darbu laikā, — tas, cik drīz paredzēts sākt ogļūdeņražu ieguvi (saskaņā ar likumu tam jānotiek piecu gadu laikā).

II. Vērtēšanas kritēriji, kas attiecas uz piedāvājuma iesniedzēja spēju izpildīt koncesijas līgumu: — piedāvājuma iesniedzēja finansiālais stāvoklis, resursu pieejamība koncesijā paredzēto darbu finansēšanai un tas, cik liela daļa no resursiem ir paša resursi, — saistībā ar ogļūdeņražu ieguvi veikto darbu kopējā vērtība trijos iepriekšējos gados pirms uzaicinājuma iesniegt piedāvājumu.

III. Vērtēšanas kritēriji, kas attiecas uz koncesijas līgumā noteiktajām finanšu saistībām: — piedāvātās neto koncesijas maksas salīdzinājums ar ministra noteikto minimālo koncesijas maksu, — piedāvātās kalnrūpniecības vienādi definētās nodevas salīdzinājums ar ministra noteikto minimālo kalnrūpniecības nodevu.

Detalizēti piedāvājumu vērtēšanas kritēriji un tiesību akti, kas nosaka koncesijā paredzēto darbu atļaušanas procedūru un to, kā tie veicami un pabeidzami, ir norādīti konkursa dokumentācijā.

21. Koncesijas līgums

Koncesijas līgums jānoslēdz 90 dienu laikā pēc rezultātu paziņošanas. Ministrs šo termiņu var pagarināt tikai vienu reizi un ne vairāk kā par 60 dienām.

Uzvarējušais piedāvājuma iesniedzējs būs tiesīgs veikt ekskluzīvu, valsts kontrolētu saimniecisko darbību (ogļūdeņražu meklēšana, izpēte un ieguve noteiktā apgabalā), kas saskaņā ar koncesiju atļauta uz koncesijas darbības laiku saskaņā ar attiecīgajiem tiesību aktiem un koncesijas līgumu.

Iesniedzot piedāvājumu, piedāvājuma iesniedzējiem jāņem vērā Kalnrūpniecības likuma 22./A panta 13. punkts, kurā noteikts, ka ogļūdeņražu gadījumā kalnrūpniecības operatora ogļūdeņražu meklēšanas tiesības vai meklēšanas atļauja drīkst aptvert kopā ne vairāk kā 20 000 km2 plašu ogļūdeņražu meklēšanas teritoriju. Nosakot ogļūdeņražu meklēšanas teritorijas robežas, jāņem vērā arī tā kalnrūpniecības operatora meklēšanas teritorijas robežas, kas kontrolē – Civilkodeksa 2013. gada V likuma izpratnē – kalnrūpniecības operatoru, kurš vēlas saņemt ogļūdeņražu meklēšanas tiesības vai meklēšanas atļauju. Ja tiek iesniegts kopīgs piedāvājums, katram piedāvājuma iesniedzējam atsevišķi ir jāatbilst šim kritērijam.

Koncesijas līguma projekts ir pievienots konkursa dokumentācijai.

22. Informāciju par konkursa procedūru drīkst pieprasīt tikai rakstiski ungāru valodā konkursa dokumentācijā noteiktajā kārtībā pēc tam, kad ir iegādāta konkursa dokumentācija; atbildes uz jautājumiem Ungārijas Kalnrūpniecības un ģeoloģijas dienests nosūtīs visām procedūrā iesaistītajām personām uz e-pasta adresi, kas norādīta piedāvājuma iesniedzēja identifikācijas veidlapā, kura iesniegta, iegādājoties konkursa dokumentāciju.

Budapeštā, 2019. gada martā Ministrs Prof. Dr. László PALKOVICS

(1) Datumā, kurā tiek publicēts šis uzaicinājums iesniegt piedāvājumus, par kalnrūpniecību atbildīgais valdības loceklis ir inovāciju un tehnoloģiju ministrs un par valstij piederošu aktīvu pārraudzību atbildīgais valdības loceklis ir ministre bez portfeļa, kas atbildīga par valsts aktīvu pārvaldību, saskaņā ar 116. panta 3. punktu un 144. panta 1. punktu 2018. gada 22. maija Valdības dekrētā Nr. 94/2018 par valdības locekļu pienākumiem un pilnvarām.